ब्लेड मारता हुआ वीडियो बनाकर परिवार से मांगी फिरौती, तेहरान पुलिस ने अरेस्ट किया
गुजरात के अहमदाबाद में एक कपल गैर-कानूनी तरीके से अमेरिका में प्रवेश करना चाहता था। लेकिन इससे पहले ही ईरान के तेहरान में उन्हें एक पाकिस्तानी एजेंट ने बंधक बना लिया और दोनों की रिहाई के बदले में पैसों की डिमांड कर रहा था। हालांकि,Gujarati couple wants to enter in us illegally held captive in iran by pak agent
ईरान के तेहरान में बंधक बनाए गए गुजराती कपल को गृह राज्यमंत्री हर्ष सांघवी की कोशिशों से महज 24 घंटे में छुड़ा लिया गया। ये पति-पत्नी मंगलवार रात अहमदाबाद पहुंच जाएंगे।
इन्हें तेहरान में पाकिस्तानी एजेंट ने बंधक बनाया था और बेरहमी से पीटा था। ब्लेड मारकर घायल कर दिया था और इसका वीडियो दिखाकर परिवार से फिरौती मांगी थी। तेहरान पुलिस ने पाकिस्तानी एजेंट और उसके साथियों को अरेस्ट कर लिया है।
पुलिस ने बताया कि पंकज और उनकी पत्नी निशा पटेल अमेरिका में गैर-कानूनी तरीके से एंट्री करना चाहते थे। उन्होंने हैदराबाद के एक एजेंट से संपर्क किया। एजेंट का कहना था कि आपको पहले ईरान भेजा जाएगा और वहां से अमेरिका। उसने इनका ईरान का वीजा और फ्लाइट का टिकट भी तैयार करवा दिया।
एयरपोर्ट से ले गया था पाकिस्तानी एजेंट
पंकज और निशा करीब 5 दिन पहले ईरान पहुंचे थे। तेहरान हवाईअड्डे से ही एक पाकिस्तानी एजेंट दोनों को अपने साथ ले गया और बंधक बना लिया। इसके बाद एजेंट और उसके साथियों ने पंकज पटेल की बेरहमी से पिटाई की और उसके परिवार से रुपयों की डिमांड करने लगे।
ब्लेड से लहूलुहान करने वाला वीडियो भी भेजा
पाकिस्तानी एजेंट ने रविवार को पंकज के परिवार को दिल दहला देने वाला वीडियो भी भेजा था। इसमें देखा जा सकता है कि पंकज के हाथ बंधे हुए हैं और वह पीठ के बल लेटा हुआ है। वहीं एक शख्स उसकी पीठ पर ब्लेड से दर्जनों घाव कर रहा है। दर्द से छटपटाते हुए पंकज कहता है कि ये जितने पैसे मांगे दे दो।
हर्ष सांघवी ने भारतीय दूतावास से किया संपर्क
वीडियो और धमकी मिलने के बाद पंकज और निशा के परिवार ने नरोडा इलाके के कृष्णनगर पुलिस थाने में मामला दर्ज करवाया। परिवार ने सोशल मीडिया के जरिए गुजरात के गृहमंत्री हर्ष सांघवी से मदद मांगी। वहीं, हर्ष सांघवी ने विदेश मंत्रालय और भारतीय दूतावास से संपर्क किया। भारतीय दूतावास ने ईरानी दूतावास से संपर्क कर पूरे मामले की रिपोर्ट सौंपी।
इसके बाद तेहरान पुलिस हरकत में आई 24 घंटे में ही पाकिस्तानी एजेंट और उसके साथियों को अरेस्ट कर पंकज और निशा को आजाद करवा लिया। पंकज के परिवार ने बताया कि गुजरात में रथयात्रा की तैयारियों के बीच भी हर्ष सांघवी लगातार पूरे मामले की जानकारी लेते रहे। उन्होंने ही परिवार को यह भी जानकारी दी कि पंकज और निशा को रिहा करवा लिया गया है।
मंगलवार रात अहमदाबाद पहुंच जाएंगे दोनों
पंकज और निशा पटेल के परिवार ने गृह राज्यमंत्री हर्ष सांघवी को मैसेज भेजा है कि आपको हम कितना भी धन्यवाद दें, वह कम है। इसके अलावा परिवार के एक सदस्य ने अपने ट्विटर हैंडल पर भी इस मामले से जुड़ी पूरी बात शेयर करते हुए हर्ष सांघवी और केंद्र सरकार को धन्यवाद दिया है। परिवार से मिली जानकारी के अनुसार पंकज और निशा आज देर रात तक अहमदाबाद पहुंच जाएंगे।